Филмът взима повод от действително събитие от войната в Ирак през 2003: инцидента на 4 юли 2003 г., когато 100 войници от американската 173-та въздушна бригада арестуват 11 турски войници – разузнавачи, проникнали на иракска територия. Поставят им белезници и торби на главите, точно по начина, по който американските „освободители“ постъпват и с иракчаните. Така ги държат 2 денонощия. След това ги освобождават и се извиняват за „грешката“. Но в Турция считат, че това е нарочно, като отмъщение за взетото 3 месеца преди това решение на турския парламент да не допусне американски войски за Ирак през Турция. Във филма също има позоваване и на други реални събития: затвора Абу Гариб и сватбарите, разстреляни от американските „освободители“, уплашени от традиционните за сватба гърмежи във въздуха.